นายกรัฐมนตรีมอบคำขวัญเนื่องในวันเด็กแห่งชาติ ประจำปี 2562 "เด็ก เยาวชน จิตอาสา ร่วมพัฒนาชาติ"
นายการุณ สกุลประดิษฐ์ ปลัดกระทรวงศึกษาธิการ เปิดเผยว่า  พล.อ.ประยุทธ์ จันทร์โอชา นายกรัฐมนตรี ได้มอบคำขวัญเนื่องในวันเด็กแห่งชาติ ประจำปี 2562 ว่า

"เด็ก เยาวชน จิตอาสา ร่วมพัฒนาชาติ"

ขณะที่การจัดงานวันเด็ก ประจำปี 2562 ตรงกับวันเสาร์ที่ 12 มกราคม 2562 โดย กระทรวงศึกษาธิการ ได้จัดทำหนังสือวันเด็กแห่งชาติ ประจำปี 2562 ในชื่อว่า "นอกหน้าต่างบานเล็ก" ซึ่งได้กราบบังคมทูลพระกรุณาขอพระราชทานพระราโชวาทเนื่องในวันเด็กแห่งชาติ ประจำปี 2562 จากสมเด็จพระเจ้าอยู่หัวมหาวชิราลงกรณ บดินทรเทพยวรางกูร ขอประทานพระคติธรรมจากพระอริยวงศาคตญาณ สมเด็จพระสังฆราช สกลมหาสังฆปริณายก รวมถึงคำขวัญและสารเนื่องในวันเด็กแห่งชาติ จากนายกรัฐมนตรี และรัฐมนตรีว่าการกระทรวงศึกษาธิการ เพื่อนำลงพิมพ์ในหนังสือวันเด็กแห่งชาติ ประจำปี 2562ในหนังสือดังกล่าวด้วย  รวมถึงยังมีผลงานของนักเรียนที่นำเสนอในรูปแบบนิทาน เรื่องสั้น เรื่องเล่าประสบการณ์ และการ์ตูนช่อง บทความพิเศษ และบทสัมภาษณ์ที่น่าสนใจ จากนักเขียนรับเชิญและผู้มีชื่อเสียงในสังคม รวมถึงบทความดี ๆ ที่แสดงถึงความรู้ความสามารถของนักเรียน ทั้งนี้ผู้ที่สนใจหนังสือวันเด็กแห่งชาติ ปี 2562 ขอเชิญชวนผู้ที่สนใจสั่งจองหนังสือวันเด็กแห่งชาติ ประจำปี 2562 ได้ตั้งแต่วันนี้เป็นต้นไป โดยสั่งจองได้ที่ส่วนลูกค้าสัมพันธ์ องค์การค้าของ สกสค.